text: [{"text_idx": "#000003", "text": "Bingidilwa bya Kwifunda Nabyo Bible"}, {"text_idx": "#000004", "text": "Madrame a Butangi bwa Bible"}, {"text_idx": "#000009", "text": "Le Leza udi na mpango\u2019ka pa bantu?\nBu\u0304mi bukekala namani pano pa ntanda kumeso\u2019ku?"}, {"text_idx": "#000010", "text": "Le Leza udi na mpango\u2019ka pa bantu?"}, {"text_idx": "#000011", "text": "Bu\u0304mi bukekala namani pano pa ntanda kumeso\u2019ku?"}, {"text_idx": "#000012", "text": "1. Lelo Leza udi na mpango\u2019ka itala ino ntanda?"}, {"text_idx": "#000013", "text": "MPANGO ikwete\u2019ko Leza pangala pa ino ntanda i ya kutendelwa. Yehova usaka ntanda iyule bantu ba nsangaji kadi bakomo nke\u0304. Bible unena\u2019mba \u201cLeza wadima budimi kutunduka mu Edena,\u201d ebiya \u201cwameneja . . . mityi yonso miyampe kutalako, ne miyampe kudyako.\u201d Kupwa Leza wa\u0304panga ba mwana-mulume ne mwana-mukaji babajinji, ba Adama ne Eva, we\u0304batu\u0304la mu kino ki\u0304kalo kya buya bwa dyangi, we\u0304banena\u2019mba: \u201cButulai; mwivudijei, muyujei panopanshi ne kwipanekenya.\u201d (Ngalwilo 1:28; 2:8, 9, 15) Nanshi mpango ya Leza i ino: bantu babutule bana, babaije budimi bwabo busambakane ntanda yonso, ne kulela banyema."}, {"text_idx": "#000015", "text": "2 Le ulanga mpango ya Yehova Leza ya kwikadija bantu lonso mu paladisa pano panshi ikafikidila\u2019tu binebine? \u201cNesambe\u2019kyo,\u201d mo munenena Leza, \u201cnami nkalonga\u2019kyo.\u201d (Isaya 46:9-11; 55:11) Bine, kyonso kilanga Leza kulonga, enka alonge\u2019kyo! Unena\u2019mba \u201ckapangi\u0304le\u2019popo [pano panshi] kwikala bitupubitupu, ehe, wabumbile\u2019po amba pekalwe.\u201d (Isaya 45:18) Lelo Leza wa\u0304di usaka pano pa ntanda pekale bantu ba muswelo\u2019ka? Ne wa\u0304di usaka bekale\u2019po mafuku anga? Bible ulondolola\u2019mba: \u201cBoloke bakapyananga ntanda, ne kwikala monka nyeke.\u201d\u2014N\u0303imbo 37:29; Kusokwelwa 21:3, 4."}, {"text_idx": "#000024", "text": "7 Satana wa\u0304ingidije bubela ne bongojani, wa\u0304fikija ba Adama ne Eva ku kuleka kuko\u0304kela Leza. (Ngalwilo 2:17; 3:6) Penepo mwenda myaka ba\u0304fwa monka mwe\u0304balombwedile Leza amba bakafwa shi abaleka kuko\u0304kela. (Ngalwilo 3:17-19) Adama pa kwikala wampikwa kubwaninina pangala pa bubi bwandi, bana bandi bonsololo nabo i bapyane bubi kwadi. (Tanga Loma 5:12.) Kidi pamo bwa kikombola kiso\u0304kelwa\u2019mo mikate. Shi kikombola kidi na bulema, le mukate ne mukate uso\u0304kelwa\u2019mo ukekala namani? Bine, mukate onso ukekala na bulema nansha na kubulwa kubwaninina\u2019kwa. Mo monka ne muntu ense, upyene \u201cbulema\u201d bwa kubulwa kubwaninina kwa Adama. O mwanda bantu bonsololo banunupanga ne kufwa.\u2014Loma 3:23."}, {"text_idx": "#000026", "text": "8 Satana pa kufikija ba Adama ne Eva ku kulubila Leza, na bubine, wa\u0304di ke kalombwe ka butomboki. Ulwa na muludikilo wa Leza. Bine, Satana udi pamo bwa aye wa\u0304nene amba: \u2018Leza i muludiki mubi. Unenanga bya bubela ne kufya bantu babikele bintu biyampe. Bantu kebadipo kyobasakila kuludikwa na Leza. Bakokeja kwityibila abo bene mbila ya kuyuka biyampe ne bibi. Kadi bakekala biyampe shi balonde buludiki bwami.\u2019 Lelo Leza wa\u0304di wa kupwija namani luno lonji lwa mutonko? Bamo balan\u0303anga\u2019mba Leza wa\u0304di ufwaninwe\u2019tu kwipaididila bantomboki\u2019ba. Ino le kino kyo kya\u0304swile kupwa lonji lwa Satana? Le kya\u0304di kya kulombola amba muludikilo wa Leza o moloke?"}, {"text_idx": "#000027", "text": "9 Yehova byadi na mumweno mubwaninine wa boloke, ka\u0304sakilepo kwipaya bano bantomboki ponka na ponka. Wa\u0304mwene amba pafwaninwe kupita kitatyi pa kupwija lonji lwa Satana mu muswelo mwendele\u2019mo ne ubingija amba bine Dyabola i mbepai. O mwanda Leza wa\u0304lekele bantu beludike abo bene mu bula bwa kitatyi kampanda na kulonda lupusa lwa Satana. Mu Shapita wa 11 wa dino dibuku, tukesambila\u2019mo kine kya\u0304longe\u0304le Yehova uno muswelo ne kuleka kitatyi kipite\u2019po kumeso kwa kupwija ino myanda. Pano\u2019ko bidi i biyampe tulanguluke\u2019po uno muswelo: Lelo ba Adama ne Eva ba\u0304di na bubinga bwa kukulupila mudi Satana, muntu wa\u0304di kebalonge\u0304le kiyampe nansha kimo? Le kya\u0304di kyoloke betabije amba Yehova, mwine we\u0304bapele byonso byoba\u0304di nabyo, i mbepai wa nshikani? Shi wa\u0304di amba i abe, wa\u0304di wa kulonga namani?"}, {"text_idx": "#000028", "text": "10. I muswelo\u2019ka okokeja kwitabila Yehova mwanda wa apwe lonji lumusombele Satana?"}, {"text_idx": "#000029", "text": "10 I biyampe kulanguluka pa bino bipangujo mwanda dyalelo batwe bonso tutanwanga na myanda na ino\u2019i. Bine, nobe udi na muswelo wa kwitabila Yehova amba apwe lonji lumusombele Satana. Nobe ubwanya kwitabija amba Yehova ye Muludiki obe, ne kulombola amba Satana i mbepai. (N\u0303imbo 73:28; tanga Nkindi 27:11.) Ino i kya bulanda, mwanda mu midiyala ne midiyala ya bantu ntanda yonso, batyetye kete bo batonga buno butongi. Kino i kilupule kipangujo kya kamweno mpata amba, Lelo bine Bible ufundija amba Satana ye ubikele ino ntanda?"}, {"text_idx": "#000030", "text": "Lelo Satana wa\u0304di ubwanya namani kupa Yesu malopwe onsololo a ntanda shi keadipo andi?"}, {"text_idx": "#000032", "text": "11 Yesu ka\u0304tatenepo nansha dimo amba Satana ke mulopwepo wa ino ntanda. Mu kingelengele kampanda, Satana wa\u0304lombwele Yesu \u201cmalopwe onso a ntanda ne ntumbo yao.\u201d Kupwa wa\u0304mulaya\u2019mba: \u201cNkakupa bino bintu byonsololo\u2019bi shi upone panshi ne kulonga kilongwa kya kunto\u0304ta.\u201d (Mateo 4:8, 9; Luka 4:5, 6) Langa\u2019po bidi. Le bine kino kya\u0304di kya kwikala bu ditompo kudi Yesu shi Satana ka\u0304dipo mulopwe wa ano malopwe? Yesu wa\u0304yukile amba imbikalo yonso ya ntanda i ya Satana. Na bubine Yesu wa\u0304di wa kutuna shi keya\u0304dipo mu lupusa lwa Satana."}, {"text_idx": "#000033", "text": "12 Shako, Yehova ye Leza Mwine\u0304 Bukomo Bonso, Umpangi wa umbuo wa diulu ne ntanda wa kutendelwa. (Kusokwelwa 4:11) Ino, i kutupu panenene Bible amba Yehova Leza nansha Yesu Kidishitu ye uludika ino ntanda. O mwanda Yesu, mu bufuku bwandi bwa mfulo pano panshi, wa\u0304telele Satana amba ye \u201cmulopwe wa ino ntanda.\u201d (Yoano 12:31; 14:30; 16:11) Bible utela\u2019nka ne kutela Satana Dyabola bu \u201cleza wa ino ngikadilo ya bintu.\u201d (2 Kodinda 4:3, 4) Yoano, mutumibwa mwine Kidishitu, unena pangala pa uno walwana, Satana, amba: \u201cNtanda yonsololo idi mu makasa a yewa umbi.\u201d\u20141 Yoano 5:19."}, {"text_idx": "#000035", "text": "13 Mwaka ne mwaka upita, ntanda yendanga iletela\u2019ko byaka bikwabo. Bibumbo bya mavita, baludiki ba politike babudimbidimbi, bendeji ba bipwilo banzazangi, ne bantapani ba mityima myumu nabo abavula mpata. Ntanda yonsololo ibakoma kulongolola. Bible ulombola amba panopano ponka Leza usa kufundula ntanda imbi ku divita dyandi dya Amakedona. Ino ntanda isa kupingakanibwa na ntanda impya myoloke.\u2014Kusokwelwa 16:14-16."}, {"text_idx": "#000037", "text": "14 Yehova Leza utongele kala Yesu Kidishitu ekale Mulopwe wa Bulopwe, umbikalo wandi wa mu\u0304lu. Tamba kala\u0304, Bible wa\u0304laile amba: \u201cMwana i mwitubutwilwe, mwana mwana-mulume i mwitupebwe po tudi; penepa buledi bwa ntanda bukekalanga pa kipuji kyandi; ino dijina dyandi dikenikwa . . . bu-Mwana-mulopwe wa ndoe. Ntundubuko ya bubikadi bwandi ne ya ndoe mine, kekukelapo mfulo nansha patyetye.\u201d (Isaya 9:6, 7) Yesu wa\u0304fundije balondi bandi kulomba uno umbikalo amba: \u201cBulopwe bobe bwiye. Kiswa-mutyima kyobe kilongeke, pamo na momwa mu\u0304lu, ne pano pa ntanda pene.\u201d (Mateo 6:10) Monka motukekimwena kumeso mu dino dibuku, Bulopwe bwa Leza busa kufundula imbikalo yonso ya ino ntanda, kadi abo kete bo bukapingakena pa ayo yonso. (Tanga Danyele 2:44.) Papo Bulopwe bwa Leza bukaleta paladisa pano pa ntanda."}, {"text_idx": "#000039", "text": "15 Bible witukulupija\u2019mba: \u201cInoko batwe, mungya mulao wandi, tutengele madiulu mapya ne ntanda mipya mwine mukekalanga boloke.\u201d (2 Petelo 3:13; Isaya 65:17) Kyaba kimo Bible utelanga \u201cntanda\u201d mwanda wa kwisambila pa bantu bekele pano pa ntanda. (Ngalwilo 11:1) Nanshi \u201cntanda mipya\u201d myoloke i kitango kya bantu betabijibwe na Leza."}, {"text_idx": "#000040", "text": "16. I kyabuntu\u2019ka kya kutendelwa kikapa\u0304na Leza ku bonso baitabije, ne tufwaninwe kulonga bika pa kupebwa\u2019kyo?"}, {"text_idx": "#000044", "text": "18 Bato\u0304tyi ba Yehova bakekala na mutyima-ntenke. Ponso pa\u0304di pako\u0304kela bene Isalela kudi Leza mu myaka isekunwinwe mu Bible, ba\u0304di bekala na mutyima-ntenke. (Levi 25:18, 19) Bine, kikekala kya kutendelwa pa kukekala na uno mutyima-ntenke mu Paladisa!\u2014Tanga Isaya 32:18; Mika 4:4."}, {"text_idx": "#000046", "text": "19 Bipupo bya nzala ne kobyaya jimejime. Kaimba wa mito\u0304to wa\u0304imbile amba: \u201cKuke\u0304kalanga bungibungi bwa mebele panopantanda peulu pa ngulu.\u201d (N\u0303imbo 72:16) Yehova Leza ukesela boloke bandi, ne \u2018ntanda ikapa\u0304na bivule byayo.\u2019\u2014N\u0303imbo 67:6."}, {"text_idx": "#000047", "text": "20. Mwanda waka tukulupile amba ntanda yonso ikekala ke paladisa?"}, {"text_idx": "#000048", "text": "20 Ntanda yonso ikekala ke paladisa. Mobo ne madimi mapya mayampe akapingakena pa ntanda misalwe na bantu ba bubi. (Tanga Isaya 65:21-24; Kusokwelwa 11:18) Mwenda myaka, bipindi bya ntanda bilongolwelwe bikenda bitandabuka enka ne bikala umbuo onso ke wa buya bwa dyangi, upa bipa pamo bwa budimi bwa Edena. Kadi Leza kakatunyapo \u2018kuba\u0304la kuboko kwandi ne kwikutyija mityima ya bintu byonso byu\u0304mi.\u2019\u2014N\u0303imbo 145:16."}, {"text_idx": "#000049", "text": "21. I bika bilombola amba bantu ne banyema bakekala mu ndoe?"}, {"text_idx": "#000052", "text": "22 Misongo ikapwa pwe\u0304. Yesu, Mulopwe wa Bulopwe bwa Leza bwa mu\u0304lu, ukabelula bantu bavule mpata kutabuka boba baa\u0304belwile paa\u0304di pano panshi. (Mateo 9:35; Mako 1:40-42; Yoano 5:5-9) Penepo \u201cmwikadi kakanenapo\u2019mba: Nabela.\u201d\u2014Isaya 33:24; 35:5, 6."}, {"text_idx": "#000055", "text": "24. Umona namani mulangwe wa kukekala mu Paladisa pano pa ntanda?"}, {"text_idx": "#000056", "text": "24 Bine, boba batonga kwifunda kuyuka Umpangi wetu Mukatampe, Yehova Leza, ne kumwingidila badi na bu\u0304mi bulumbuluke kasha\u0304 bwibatengele kumeso! Ino Paladisa i\u0304ya\u2019ko pano panshi yo ye\u0304sambi\u0304le\u2019po Yesu kudi yewa nonga-bibi wa\u0304fwile pamo nandi amba: \u201cUkekalanga nami mu Paladisa.\u201d (Luka 23:43) Nanshi i kya kamweno twifunde kuyuka Yesu Kidishitu, mwanda ano madyese onso aketweselwa kupityila kudi aye."}, {"text_idx": "#000057", "text": "Mpango ya Leza ya kwalamuna ntanda ke paladisa isa kufikidila.\u2014Isaya 45:18; 55:11.\nPano Satana ye uludika ino ntanda.\u2014Yoano 12:31; 1 Yoano 5:19.\nMu ntanda mipya i\u0304ya\u2019ko, Leza ukesela bantu madyese mavulevule.\u2014N\u0303imbo 37:10, 11, 29."}, {"text_idx": "#000058", "text": "Mpango ya Leza ya kwalamuna ntanda ke paladisa isa kufikidila.\u2014Isaya 45:18; 55:11."}, {"text_idx": "#000059", "text": "Pano Satana ye uludika ino ntanda.\u2014Yoano 12:31; 1 Yoano 5:19."}, {"text_idx": "#000060", "text": "Mu ntanda mipya i\u0304ya\u2019ko, Leza ukesela bantu madyese mavulevule.\u2014N\u0303imbo 37:10, 11, 29."}]